- Kænguruerne har det fint i dag, fortæller dyrepasser Betina Mark Andersen. I går eftermiddag var alt andet end fint i kænguruindhegningen. En hund rev sig løs fra sin ejer, hoppede ind til kænguruerne og begyndte en jagt på de firbenede. Efter fem minutters dramatik, hvor kænguruerne sprang til alle sider, lykkedes det ejeren at få fat på sin undslupne hund. Ingen af dyrene kom noget til. Alligevel ser dyreparken alvorligt på episoden. -    Hunden kunne jo have skambidt kænguruerne, udtaler driftschef i Aalborg Zoo, Peter Sønderby. Efter den uheldige hændelse, som dyreparken betegner som et enkeltstående tilfælde, opfordrer de alligevel hundeejerne til at være ekstra opmærksomme, når de har deres kæledyr med i zoologisk have. -   Vi vil opfordre til, at man er sikker på at remmene på hundene er stærke, så man ikke pludselig mister kontrollen, siger Peter Sønderby. Aalborg Zoo understreger, at de alt i alt oplever, at hundeejerne har styr på situationen.
Efter en hund i går eftermiddag rev sig løs fra sin ejer og jagtede kænguruer, opfordrer Aalborg Zoo nu hundeejerne til at være opmærksomme på deres kæledyr.